Wapu ꞌabaihau murinai Iesu ehore Petero mai Iakobo hatina Ioane ohi ia ikupaiakia mo eꞌuaiainakia oeo apaꞌuana ha ai tekaraꞌau.
Ba weia ia wairakiai Iesu ihana ehaeai,
wairana ea obo matoha beraura ꞌabana abomo ena habuni tepore kiꞌa teꞌimare ꞌimare.
Mawaꞌeai Mose mai Elia tewaira tina ia wairakiai,
Iesu kipokia teꞌabi ꞌabi.
Ba Petero Iesu ehinabena etibaha,
“Obiapaka e,
aika neia nahamiaho hanona enamo,
oi konuatae raninai au iꞌaua aihau kababainakia ha oi ꞌeumu ha Mose ꞌeuna ha Elia ꞌeuna.”
Petero niꞌabi ohomo aonai,
ꞌauhao pore obona emai ebahu abunakia,
ba aia ha ꞌauhao aonai emai eꞌabi etibaha,
“Naiana hanona au nahaꞌu,
eꞌu raonaꞌau,
au ia naonamoaina,
aiana katona.”
Iꞌabana haukia aia weiana teona raninai teꞌeho ꞌanoai teꞌumuti,
tetaꞌu wairai.
ꞌA Iesu ekaꞌa emai herekia,
eaꞌi ꞌapuanakia eꞌabi etibaha,
“Aꞌi katotaꞌu,
tomomikiri.”
Ba ia teaꞌa taea hanona tai aꞌi teihana ia Iesu mo ikupaiana.
Oeoai teriri raninai Iesu eharabunakia etibaha,
“Taba toihana hauna hau ha haianai aꞌi katoꞌabi keaomo au maearima nahuna ꞌariai kamikiri mue.”
Ba iꞌabana haukia tebakaina tetibaha,
“Taba buonai rauhubu poki haukia tiꞌabi Elia hanona kemai ꞌuai?”
Iesu ekia ꞌabi ebamuena etibaha,
“ꞌAbi tohana,
Elia hanona kemai haeamona taba kehorehore harainakia.
Ia au wai nahina benimi,
Elia hanona aba emai,
maearima ia aꞌi teiha ꞌiobiaina ia herenai ekia nuatae akakia tebabainakia,
ihobona uahomanai au maearima nahuna hauꞌu ua katebahaiara aiho.”
Ba iꞌabana haukia obona teobo,
ia hanona Ioane baꞌuere robe hauna robana eahuna.